
STUDIU DE OPORTUNITATE
cu privire la vânzarea prin licitație publică a unui teren în suprafață de 1.151 mp, identificat prin nr. cadastral 18958 Satu Mare, Nr. Top. 13127/6, proprietatea privată a Municipiului Satu Mare
I. Dispoziții generale
	Prezentul studiu de oportunitate este elaborat în vederea inițierii procedurii de vînzare prin licitație publică a imobilului-teren în suprafață de 1.151 mp, proprietatea privată a municipiului Satu Mare.
            Potrivit prevederilor art. 363 din OUG nr. 57/2019 privind codul administrativ cu modificările și completările ulterioare, vânzarea bunurilor din domeniul privat al unităților administrativ teritoriale se face prin licitație publică organizată în condițiile prevăzute de art. 334-346, și respectarea principiilor expres prevăzute în cuprinsul art. 311, cu excepția cazurilor în care prin lege se prevede altfel. Stabilirea oportunității vânzării bunurilor din domeniul privat al statului sau unităților administrativ teritoriale și organizarea licitației publice se realizează de către autoritățile prevăzute la art. 287, printre care se regăsesc și autoritățile deliberative de la nivel local, cu excepția cazurilor în care prin lege se prevede altfel, iar vânzarea prin licitație publică a bunurilor imobile aparținând unităților administrativ-teritoriale se aprobă prin hotărâre a consiliului local. Garanția se stabilește între 3%-10% din prețul contractului de vânzare, fără TVA, iar predarea-primirea bunului se face prin proces-verbal în termen de maximum 30 de zile de la data încasării prețului.

II. Descrierea și identificarea bunului care urmează să fie supus procedurii de vânzare prin licitație publică
	Terenul care va fi vândut prin procedura licitației publice este proprietatea privată a UATM Satu Mare și se află în administrarea consiliului local. Imobilul are o suprafață de 1.151 mp, fiind identificat prin CF nr. 189585 Satu Mare, Nr. Top. 13127/6 Satu Mare, având categoria de folosință ,, curți construcții ’’, este situat în intravilanul municipiului Satu Mare fiind liber de sarcini .
            Oportunitatea vânzării este justificată de faptul că solicitanta, doamna Pop Ana, împreună cu soțul său, deține în proprietate imobilul situat în imediata vecinătate a terenului care face obiectul prezentului studiu și pentru care solicită analizarea posibilității de cumpărare.
        Interesul pentru achiziționarea terenului este determinat de amplasarea acestuia în vecinătatea proprietății pe care o dețin, de utilizarea sa de către familie de peste 20 de ani, precum și de intenția de a asigura o administrare responsabilă și durabilă a acestuia.
         Prin dobândirea terenului, solicitanta urmărește să asigure întreținerea permanentă a suprafeței, amenajarea acesteia în condiții corespunzătoare și integrarea sa funcțională în proprietatea învecinată, cu respectarea reglementărilor urbanistice și a legislației în vigoare.

III. Motivele de ordin economic, financiar și de mediu, care justifică realizarea vânzării bunului prin licitație publică
	Administrarea eficientă a domeniului privat al UATM presupune atragerea de venituri suplimentare la bugetul local. Astfel, imobilul teren nefiind utilizat în scopul îndeplinirii atribuțiilor autorității locale și neprezentând utilitate publică imediată, prin valorificarea terenului se face venit la bugetul local prin contravaloarea terenului adjudecat, iar ulterior adjudecatarul datorând anual, către bugetul local contravaloarea impozitului pe teren. Menținerea în proprietatea municipiului a unui teren neutilizat implică costuri de administrare, întreținere și impozitare care pot fi evitate prin vânzare. 
	Încheierea contractului de vânzare-cumpărare transferă în responsabilitatea viitorului proprietar respectarea clauzelor privind protecția mediului, printre care cele mai importante sunt: luarea tuturor măsurilor necesare pentru diminuarea şi evitarea poluării solului şi a apei subterane, cu efecte asupra sănătății populației; utilizarea durabilă a resurselor; gestionarea eficientă a deșeurilor şi menținerea cu strictețe a condițiilor de igienă cerute de reglementările legale în vigoare.

IV Nivelul minim al prețului vânzării
	Potrivit prevederilor art. 363 alin.(6) din OUG nr. 57/2019 cu modificările și completările ulterioare, prețul minim de vânzare, aprobat prin hotărâre a autorității deliberative de la nivelul administrației publice locale, va fi valoarea cea mai mare dintre prețul de piață determinat prin raport de evaluare întocmit de evaluatori persoane fizice sau juridice, autorizați, în condițiile legii și selectați prin licitație publică, și valoarea de inventar a imobilului, cu excepția cazurilor când prin lege se prevede altfel.
	Terenul obiect al prezentului studiu în suprafață de 1.151 mp, aparținând domeniului privat al municipiului Satu Mare, este înregistrat în patrimoniu sub  nr. de inventar T 2518 cu valoarea de 172,650.00 lei, rezultând că 1 mp are valoarea de 150 lei, la un curs valutar de 5,32 lei, rezultă o valoare de 28,19 €/mp.
	 Din raportul de evaluare întocmit de S.C. Koncret S.R.L. Satu Mare, rezultă că valoarea de piață al terenului este de 37,00 €/mp, respectiv 42.587 €,  astfel prețul minim de pornire al licitației va fi cel rezultat din raportul de evaluare, respectiv suma de 42.587 €.
V. Procedura utilizată pentru atribuirea contractului de vânzare-cumpărare și justificarea alegrii procedurii
	Procedura de vânzare va fi licitația publică. A fost aleasă ca procedură în scopul găsirii celui mai potrivit ofertant pentru ducerea la îndeplinire a actului administrativ, cât și în acord cu legislația în vigoare. 
	Licitația publică se bazează pe principiul economic al concurenței tocmai pentru ca autoritatea administrației publice locale să poată alege persoana căreia să îi atribuie contractul în funcție de prețul cel mai mare oferit, pornind de la prețul minim de începere al licitației. De asemenea licitația este modalitatea cea mai transparentă de a atribui/încheia un contract, prin raportare la faptul că pregătirea licitației presupune efectuarea unei publicități prin anunțuri, și aducerea la cunoștință publică a intenției de a organiza o astfel de procedură.
VI. Termenul previzibil pentru realizarea procedurii licitației publice în vederea vânzării
	Desemnarea câștigătorului licitației pentru vânzarea bunului se va face în termenele prevăzute de lege și documentația de atribuire. Perioada preconizată pentru derularea procedurii licitației publice și încheierea contractului este de 60 de zile lucrătoare.

